Document ID: 31996D0632

KOMMISSIONENS BESLUTNING af 23. oktober 1996 om EF's bidrag til finansiering af et program for bekæmpelse af skadegørere på planter og planteprodukter til fordel for de oversøiske franske departementer for 1996 (Kun den franske udgave er autentisk) (96/632/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3763/91 af 16. december 1991 om særlige foranstaltninger for visse landbrugsprodukter til fordel for de oversøiske franske departementer (1), senest ændret ved forordning (EØF) nr. 2598/95 (2), særlig artikel 11, stk. 3, første afsnit, og
ud fra følgende betragtninger:
I Kommissionens beslutning 93/522/EØF (3) er det fastlagt, hvilke foranstaltninger i forbindelse med programmerne for bekæmpelse af skadegørere på planter og planteprodukter i de oversøiske franske departementer og på Azorerne og Madeira EF kan finansiere;
de specifikke vilkår for landbrugsproduktion i de oversøiske franske departementer kræver særlig opmærksomhed; der bør iværksættes eller udbygges foranstaltninger i den vegetabilske produktion, herunder på plantesundhedsområdet, for disse departementer;
foranstaltningerne på plantesundhedsområdet vil medføre særligt store omkostninger;
de franske myndigheder har forelagt Kommissionen programmet for disse foranstaltninger; i programmet fastlægges det, hvilke mål der skal nås, hvilke foranstaltninger der skal gennemføres, hvor længe de skal løbe, og hvor store udgifterne til dem bliver, så EF eventuelt kan bidrage til finansieringen;
EF's bidrag kan udgøre op til 60 % af de støtteberettigede udgifter, dog ikke udgifter til beskyttelse af bananer;
de foranstaltninger, der under strukturfondene er planlagt i de samlede programmeringsdokumenter for perioden 1994 til 1999 vedrørende beskyttelse af afgrøderne i de oversøiske franske departementer, må ikke være de samme som dem, der er indeholdt i dette program;
de foranstaltninger, der er planlagt i Det Europæiske Fællesskabs rammeprogram for forskning og teknologisk udvikling, må ikke være de samme som dem, der er indeholdt i dette program;
de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -
VEDTAGET FØLGENDE BESLUTNING:
Artikel 1
EF's bidrag til det officielle program for bekæmpelse af skadegørere på planter og planteprodukter i de oversøiske franske departementer, som er blevet forelagt for 1996 af Frankrig, godkendes.
Artikel 2
Det officielle program består af fire delprogrammer:
1) Et delprogram for departementet Guadeloupe, der omfatter to foranstaltninger:
- strukturer til evaluering, analyse og diagnose af plantesundhedsrisici
- bekæmpelse af afgrødernes vigtigste fjender.
2) Et delprogram for departementet Guyana, der omfatter tre foranstaltninger:
- strukturer til evaluering, analyse og diagnose af plantesundhedsrisici
- udvikling af metoder til bekæmpelse af afgrødernes vigtigste fjender
- undersøgelse og bekæmpelse af skadegørere og sygdomme hos ris.
3) Et delprogram for departementet Réunion, der omfatter tre foranstaltninger:
- strukturer til evaluering, analyse og diagnose af plantesundhedsrisici
- udvikling af metoder til bekæmpelse af afgrødernes vigtigste fjender
- undersøgelse vedrørende frugtfluen.
4) Et delprogram for departementet Martinique, der omfatter tre foranstaltninger:
- strukturer til evaluering, analyse og diagnose af plantesundhedsrisici
- bekæmpelse af afgrødernes vigtigste fjender
- udvikling af integreret bekæmpelse.
Artikel 3
EF's finansiering af programmet kan for 1996 højst udgøre 700 000 ECU for udgifter til foranstaltninger som fastlagt i beslutning 93/522/EØF ud af en samlet udgift på 1 167 833 ECU (eksklusive moms).
Programmets finansieringsplan, hvoraf udgifterne og finansieringen fremgår, er anført i bilag I til nærværende beslutning. Hvis de samlede støtteberettigede udgifter for 1996, der anmeldes af Frankrig, er lavere end 1 167 833 ECU, nedsættes EF's bidrag tilsvarende.
EF-godtgørelsen sker med indtil det i stk. 1 anførte beløb og til den regnskabsmæssige kurs for ecu pr. 1. maj 1996, dvs. 1 ECU = 6,44527 ffr.
Artikel 4
Der udbetales et forskud på 140 000 ECU til Frankrig.
Artikel 5
EF-støtten vedrører udgifterne til støtteberettigede foranstaltninger under dette program, for hvilke der i Frankrig er truffet dispositioner, hvortil der specifikt er blevet afsat de fornødne finansielle midler mellem den 1. oktober og den 31. december 1996. Fristen for betaling af udgifter i forbindelse med disse foranstaltninger udløber den 30. september 1997, idet retten til EF-finansiering fortabes i tilfælde af uberettiget forsinkelse.
Såfremt en anmodning om forlængelse af betalingsfristen viser sig nødvendig, skal den ansvarlige myndighed indgive denne anmodning inden udløbet af den gældende frist ledsaget af den nødvendige begrundelse.
Artikel 6
Bestemmelserne om programmets finansielle gennemførelse, om overholdelse af EF-politikkerne og de oplysninger, Frankrig skal meddele Kommissionen, er anført i bilag II.
Artikel 7
Eventuelle offentlige kontrakter i forbindelse med investeringer i henhold til denne beslutning skal indgås under overholdelse af EF-bestemmelserne.
Artikel 8
Denne beslutning er rettet til Den Franske Republik.
Udfærdiget i Bruxelles, den 23. oktober 1996.

Labels: 18
15
16
6